عابد رضا بیدار

**عابد رضا بیدار** (4 فروری 1936ء - 28 مارچ 2025ء) ایک بھارتی مصنف، مہتمم کتب خانہ اور محقق تھے۔

ادبی دنیا کی نامور ترین شخصیت جناب عابد رضا خان، عابد رضا بیدار کے نام سے پہچانے جاتے ہیں۔ آپ کے والدِ گرامی کا نام حامد رضا خان اور دادا کا نام عباس خان بنیر وال تھا۔ بیدار صاحب کی پیدائش رامپور میں یکم فروری 1934ءکو ایک تعلیم یافتہ اور علمی و ادبی ذوق رکھنے والے گھرانے میں ہوئی، آپ کی والدہ کی رشتہ داری مشہور مورخ حکیم نجم الغنی خان نجمی رامپوری سے بھی ہوتی تھی۔ بیدار صاحب کی ابتدائی اور ثانوی تعلیم رامپور میں ہی ہوئی اس کے بعد علی گڑھ مسلم یونیورسٹی سے اسلامیات میں ایم اے اور پی ایچ ڈی کی ڈگریاں حاصل کیں۔

ڈاکٹر عابد رضا بیدار کا شمار علی گڑھ کے ان فرزندوں میں ہوتا ہے، جنھوں نے اپنی مکمل زندگی علمی و تحقیقی کاموں میں وقف کر دی۔ ان کے علمی و تحقیقی کاموں کی مختلف جہتیں ہیں۔ بیدار صاحب کا شمار بعد آزادی اردو کے ان عظیم ہندوستانی دانشوروں میں ہوتا ہے، جن کے دانشورانہ کام اردو زبان و ادب کو علمی طور پر پروان چڑھانے میں امتیازی اہمیت کے حامل ہیں اور جنھوں نے اپنے قلم کے وسیلے سے قوم کے اندر فکرو شعور کو سربلندی عطا کی۔

## مختصرعلمی تعارف
داکٹر عابد رضا بیدار کا آبائی وطن اتر پردیش کا معروف شہر رامپور ہے، جوآزادی سے قبل ایک نوابی ریاست تھی اور جس کا ایک قدیم نام مصطفے آباد بھی ہے۔ نوابین رامپور کی علمی خدمات اور قدردانی روز روشن کی طرح عیاں ہیں۔ یہی وجہ ہے ایک زمانے تک رامپور کی شناخت علم و ادب کے مرکز کے طور پر ممتازرہی ہے اور آج بھی رضا لائبریری اس شہر کی علمی و ادبی زندگی کا ایک امتیازی محور ہے اور اس کی شہرت کو دوام بخشتی ہے۔ عابد رضا بیدار کاخاندا ن رامپور کے قدیمی پٹھان خاندانوں میں ہے، جس کا شجرۂ نسب پٹھانوں کے یوسف زئی قبیلہ سے ملتاہے۔ خطۂ روہیل کھنڈ میں یوسف زئی قبیلہ ابتداءسے ہی ممتاز حیثیت کاحامل رہا ہے۔ اسی شہر میںعابد رضا بیدار کی پیدائش4فروری 1933ءکو ہوئی۔ ابتدائی تعلیم رامپور سے ہی حاصل کی، پہلے ذو الفقار اسکول پھر رضا کالج رامپور سے گریجوئیشن مکمل کیا اور پھر علی گڑھ میں پوسٹ گریجوئیشن میں داخلہ لیا۔ مسلم یونیورسٹی علی گڑھ سے پہلے اردو ادبیات اور پھر اسلامک اسٹڈیز میں ایم اے کیا۔ اسلامیات کے نصاب میں عربی و فارسی ادبیات، تہذیبی مطالعہ کے علاوہ ہندوستان میں اسلام کی تاریخ اور مشرق وسطیٰ میں اسلامی صورت حال پر جیسے مضامین شامل رہے۔ ایم اے اسلامک اسٹڈیز سے فارغ ہونے کے بعد ”Development of National Movement in Egypt“ (مصر میں قومی تحریک کا ارتقائ) پر ڈاکٹریٹ1963ءمیں حاصل کی۔ اس کے ساتھ لائبریری سائنس میں بھی گریجوئیشن(بی لب) کیا۔ اس کے علاوہ انھوں نے علی گڑھ سے ہی فارن افیئرس میں ڈپلوما کیا۔ ملازمت کا آغاز رامپور کی رضا لائبریر ی سے کیا پھرجواہرلال نہرو یونیورسٹی کے شعبہ ویسٹ ایشین اینڈ نارتھ ایشین اسٹڈیز کے اسکول آف انٹرنیشنل اسٹڈیزمیں لیکچرر کے طور پر منسلک ہوئے، جہاں انھوں نے تقریباً آٹھ برس 1964ءتا 1972ءتک اپنی تدریسی خدمات پیش کیں۔1972ءمیں عابد رضا کا تقرر خدا بخش لائبریر ی، پٹنہ میں بحیثیت ڈائریکٹر ہوا اور جہاں سے انھوں نے تحقیق و تصنیف کا ایک باقاعدہ سلسلہ شروع کیا۔

## عملی زندگی کا آغاز
عملی زنددگی کا آغاز رامپور رضا لائبریری میں بحیثیت کیٹلاگر 1959ءسے کیا، رضا لائبریری کے علاوہ آپ نے ذاتی شوق اور جذبہ خدمت کے تحت مشہور زمانہ صولت پبلک لائبریری کے مخطوطات کی کیٹلاگنگ بھی کی۔ 1964ءتا 1972ءجواہر لال نہرو یونیورسٹی کے ڈپارٹمنٹ آف ویسٹ ایشین اینڈ نارتھ افریقن اسٹڈیز میں لکچرر رہے۔

1972ءمیں حکومت ہند نے آپ کو خدا بخش لائبریری پٹنہ کا ڈائریکٹر مقرر کر دیا، یہاں رہ کر آپ کی ایک نئی علمی و عملی زندگی کا دور شروع ہوا، آپ نے خدا بخش میں موجود عربی، اردو اور فارسی وغیرہ مخطوطات، اخبارات، رسال و جرائد اور نادر پینٹنگس کی کیٹلاگنگ کرکے نئی زندگی اور دوام بخش دیا، یہی نہیں بلکہ اپنی مدت کار میں آپ نے ہمہ تن سرگرم عمل رہ کر تصوف، طب، قرآنیات، مذہبیات کے حوالے سے متعدد سمینار کرائے، اپنے تحقیقی کاموں کو وسعت سے ہم کنار کرنے کے لیے استنبول، سعودی عرب، پیرس، تاشقند، کراچی، لینن گراڈ، مانچسٹر، اصفہان و شیراز، عنقرہ، قونیہ، ماسکو، قاہرہ وغیرہ کئی ممالک کے سفر اختیار کیے اور مذکورہ ملکوں میں منعقدہ سمیناروں میں شرکت کی، وہاں کی درسگاہوں اور کتب خانوں کا باریک بینی سے جائزہ لیا اور قیمتی مواد حاصل کرکے خدا بخش لائبریری کی زینت بنایا۔ غرض انھوں نے لائبریری کی ممکن طریقے سے جدید و جاوداں بنانے کی کوشش کی اور آج خدا بخش لائبریر یجدید سہولیات سے آراستہ ایک ماڈرن کتاب خانہ ہے۔ بیدار صاحب نے 1977ءسے خدا بخش لائبریری جرنل کی اشاعت کا سلسلہ شروع کیا جو آج تک عرصہ گزرنے کے بعد بھی اہتمام سے جاری ہے،۔ فی زمانہ آپ ہندستان کی مقتدر اور بزرگ ادبی شخصیات میں سر فہرست ہیں۔

خدا بخش لائبریری پٹنہ میں مدتِ خدمات ختم ہونے پر آپ کو جامعہ ہمدرد دہلی نے اپنے یہاں وزیٹنگ پروفیسر کے باوقار عہدے پر فائز کیا، یہاں انھوں نے حکیم عبد الحمید صاحب کے فلسفہ حیات پر کام کیا جو چھ ضخیم جلدوں پر مشتمل ہے۔ اس کے علاوہ آپ کی دیگر گرانقدر تصانیف میں ’عربی اسلامی مدارس کا نصاب تعلیم اور عصری تقاضے‘ مجمع النفائس (تلخیص و تدوین)‘ فہرست مخطوطات عربی و فارسی اور اردو صولت پبلک لائبریری رامپور، عبد الحمید طبیب نہیں حکیم، اردو کے اہم رسالے اور اخبار، نثر کا حسن، میرے عہد کے صاحب طرز نثر نگار، سیما کی تلاش، ہندستانی مسلمانوں کے بھارتی کرن کا مسئلہ قابل ذکر ہیں۔ اس کے علاوہ آپ نے رامپور کے لا تعداد شعرا کا انتخاب کلام بھی زپنی زیر نگرانی کتابچوں کی شکل میں شائع کر ایا تھا۔ آپ ایک متحرک و فعال اور ہمہ دم ادبی مشغولیات سے لگے رہنے والے مردِ علم و عمل ہیں، سیکڑوں اددبی کام ایسے ہیں جن کے آپ محرک رہے ہیں، اورر تاحال کئی تحقیقی کاموں کے محرک بنے ہوئے ہیں۔ ادبی مصروفیات کے علاوہ خدمتِ خلق بھی اعلیٰ پیمانے پر انجام دی ہے۔ غرض آپ کی ذاتِ بابرکت تمام ادبی دنیا کے لیے کسی نعمت سے کم نہیں ہے۔ بیدار صاحب ہمیشہ سے نثر نگاری اور تحقیقی کاموں کے لیے شہرت یاب رہے ہیں لیکن ایک زمانے میں انھوں نے شاعری بھی کی ہے اور غالباً راز یزدانی مرحوم کی تلامذہ میں بھی شامل رہے ہیں، حالانکہ ان کا شعری سرمایہ بہت کم ہے۔ 

## علمی خدمات
ڈاکٹر عابد رضا بیدار نے اپنی بے لوث خدمت سے خدا بخش لائبریری کو ملک کو بیرون ملک ایک ممتاز مقام عطا کیا۔ اپنے عہدہ ڈائریکٹر شپ کے دوران انھوں نے ہندوستان کے معروف ترین اسکالرز کے سیمینار منعقد کرائے اور بہترین مقالوں کو کتابوں کے قالب میں ڈھال دیا۔ اتحاد بین المذاہب ان کی فکری بنیاد کا اہم نقطہ ہے۔ وہ اسلام کی اس بنیادی تعلیم پر خلوص دل سے عمل کرتے ہیں کہ تمام انسان آپس میں بھائی بھائی ہیں۔ بہترین موضوعات پر جن کتابوں کی اشاعت ہوئی ان کی قیمت بہت کم رکھی گئی، تاکہ یہ زیادہ سے زیادہ لوگوں تک پہنچ سکیں۔ اڑیسہ کے سابق گورنر اور معروف گاندھیائی فکر کے حامل اسکالر بی این پانڈے کی کتاب ’ہندوستان میں قومی یکجہتی کی روایات‘ ایک شاہکار کتاب ہے۔ اس میں برادران وطن کو سلاطین ہند کے تئیں ہونے والی غلط فہمیوں کا مدلل انداز میں جواب دیا گیا ہے۔ جس میں ممتاز مصنف مسٹر پانڈے نے بتایا کہ مغل بادشاہوں کے دربار میں اعلی عہدوں پر کتنے غیر مسلم فائز تھے اور غیر مسلم راجاؤں، مہا رانا پرتاب، شیواجی کی فوج میں کتنے مسلمان کلیدی عہدوں پر رکھے گئے تھے۔ اورنگزیب نے جانے کتنے منادر کو جاگیریں اور سرکاری امداد عطا کی۔ ان منادر کے مہنتوں کے پاس آج بھی اورنگزیب کے شاہی فرمان موجود ہیں۔ یہ کتاب بیدار صاحب نے ہندی میں بھی شائع کی ہے۔ اسی طرح ’اورنگزیب ایک نیا زاویہ نظر‘ نام کی کتاب ہندی یا اردو میں دستیاب ہے۔ اس کتاب کو پٹنہ یونیورسٹی کے شعبہ تاریخ کے پروفیسر اوم پرکاش پرساد نے بہت بہترین انداز سے لکھا ہے۔

’ہندو دھرم ایک ہزار سال میں‘ مولانا آزاد کے اخبار البلاغ کا فائل بھی بیدار صاحب نے خدا بخش لائبریری سے شائع کیا ہے۔ گیتا کا منظوم ترجمہ جو بابائے قوم مہاتما گاندھی نے کیا ہے، وہ بھی شامل اشاعت ہے۔ خدا بخش لائبریری کی کتابوں کی فہرست کا مطالعہ کرنے سے اندازہ ہوتا ہے کہ عابد رضا بیدار کے عہد میں کتنی اہم کتابوں کی اشاعت، کتنی کم قیمت پر کی گئی ہے۔ مولانا فضل گنج مراد آبادی کے قرآن مجید کا ترجمہ ایک منفرد حیثیت رکھتا ہے۔ یہ ترجمہ برادران وطن کو اس عظیم کتاب کے قریب کرنے کے لیے ان کے اصطلاحی الفاظ میں کیا گیا ہے۔ ان کا نام رکھا گیا ہے ’منموہن کی باتیں‘ پورا ترجمہ قرآن دستیاب نہیں ہو پایا۔ جتنا مل سکا اس کو شائع کر کے محفوظ کر دیا ہے۔ عابد رضا بیدار وہ ایک بلند فکر اور بلند احساسات کے انسان بھی ہیں۔ ہر وقت ہر کسی کی مدد کرنا ان کا شعار رہا ہے سبکدوشی کے بعد ڈاکٹر عابد رضا خان بیدار کو حکیم عبد الحمید صاحب نے ہمدر سے منسلک کر دیا تھا۔ اور یہ آزاد منش انسان بغیر کسی معاوضے کے اپنی بہترین خدمات ہمدرد کو دیتا رہا۔ حکیم عبد الحمید صاحب پر اردو اور انگریزی میں تین چار کتابیں بیدار صاحب کی ا ٓچکی ہیں جو ایک تاریخی دستاویز کی حیثیت رکھتی ہیں۔

## صحافتی خدمات
عابد رضا کا علمی صحافت سے شغف جنونی حد تک ہے، جس کا آغاز ان کی طالب علمی کے زمانے میں ہوا، جب انھوں نے اور ان کے دوستوں نے” علیگ “کے نام سے ایک پندرہ روزہ اخبار آفتاب ہال سے 1956ءمیں جاری کیا۔ اس کے علاوہ علی گڑھ کے ہی زمانہ میں انھوں نے” مشرق وسطیٰ“ کے نام سے ایک اخبار جاری کیا۔ جو اپنے موضوع اور اپنی نوعیت کا ایک اہم اخبار تھا۔ عابد رضا بیدرا نے رامپور سے ایک پندرہ روزہ” نیا خواب“ کی ادارت بھی انجام دی۔ اس کے علاوہ بیدار صاحب نے خدابخش لائبریری کی ڈائرکٹر شپ کے دوران، خدا بخش جرنل کے اجراءمیں شامل رہے اور اس کی اشاعت تسلسل کے ساتھ جاری رکھی اور اس کو ایک علمی اور تحقیقی جرنل کے طور پر پیش کیا۔ یہ ان کی بصیرت تھی کہ اس جرنل نے علمی حلقوں میں خاص پزیرائی حاصل کی۔

### ان کی ادارت میں جاری ہونے والے اخبارات و رسائل کا ایک مختصر جائزہ
#### (1) پندرہ روزہ ”علیگ“، علی گڑھ
پندرہ روز علیگ، عابد رضا بیدار کی ادارت میں جاری ہونے والے ایک اہم اخبار تھا، جو انھوں نے اپنی طالب علمی کے دور میں1956ءمیں جاری کیا۔ اس کی ادارت میں عرفان اللہ خاں اور ظہیر احمد بھی شامل تھے۔ یہ اخبار 27آفتاب ہوسٹل، مسلم یونیورسٹی سے شائع ہوتا تھا۔ یہ طلباءعلی گڑھ مسلم یونیورسٹی کا ترجمان تھا۔ یہ اخبار 22x34 مربع سینٹی میٹر سائز اور 21صفحات پر مشتمل ہوتا تھا۔ اس کی قیمت فی پرچہ بارہ نئے پیسے اور ششماہی ایک روپیہ تھی۔ اس میں مضامین اور خبریں دو کالم میں پیش کی جاتی تھیں۔ ٹائٹل جلی حروف میں چھپتا تھا۔ علیگ کی ایک امتیازی خصوصیت علی گڑھ کے اکابرین پر کیری کیچر (caricature) کے ساتھ ان کی شخصیت پر تبصرہ پیش کرنا تھا۔ علیگ نے کیری کیچر کا ایک سلسلہ شروع کیا تھا جو کئی شماروں تک جاری رہا جن میں اپنے وقت کی اہم شخصیات و اکابرین پر کیری کیچر پیش کیے گئے تھے۔ اس کے علاوہ علیگ نے سرسید نمبر بھی اکتوبر میں خصوصی طور پر شائع کرنے کا اہتمام کیا۔ پندرہ روزہ علیگ کا سرسید نمبر02اکتوبر1957ء کو شائع ہوا۔

#### (2) ماہنامہ ” مشرق وسطیٰ“، علی گڑھ
ماہنامہ” مشرق وسطیٰ“ عابد رضا بیدار نے علی گڑھ سے 1957ءمیں جاری کیا۔ یہ اس زمانہ کی بات ہے جب وہ نئے نئے پی ایچ ڈی میں داخل ہوئے تھے۔ یہ رسالہ مشرق ا کادمی چمنستان، علی گڑھ کی جانب سے شائع کیا جاتا تھا۔ اس کے اغراض و مقاصد میں مڈل ایسٹ ممالک اور ہندوستان کے درمیان قربت اور ہم آہنگی پیدا کرنا، مشرق وسطیٰ کے مختلف ممالک کی جغرافیائی، سیاسی، تہذیبی اور علمی و ادبی ہیئت کے بارے میںاردو داں طبقہ کو روشناس کراناتاکہ ان کو بھی بیرونی معاملات کے بارے دلچسپی پیدا ہو اور ہندوستان اور ان ممالک کے درمیان رشتوں و روابط کے درمیان معروضی ڈھنگ سے روشنی ڈالنا تھا۔ چھوٹے سائز13x5.21 کی تقطیع پر شائع ہوتا تھا، ایک پرچہ کی قیمت 6 آنے اور بارہ پرچوں کی قیمت بارہ روپے تھی۔42 صفحات پر مشتمل ہوتاتھا۔

مشرق وسطیٰ کے اولین شمارہ میں جن مشمولات کو مدیر نے شامل کیا ہے، ان کو قارئین کی دلچسپی کیے لیے یہاں پیش کیا جارہا ہے۔ ایران کا قومی ترانہ( اردو ترجمہ، پروفیسر محمد اجمل)، ان میں ایران جیسا میں نے دیکھا(شمعون اسرائیلی)، جدید فارسی ادب کا سرسری جائزہ،(پروفیسر سعید نفیسی)، جبران، عرب دنیا کا نیٹشے(اعجاز احمد)، قطر، خلیج فارس کی ایک عرب ریاست(عابد رضا بیدار)، شام نئی صورت حال(فضل الرحمن)۔ ان تمام عناوین کو دیکھ کرا نہ صرف رسالہ کی اہمیت کا اندازہ ہوتا ہے، بلکہ مدیر عابد رضا بیدار کی مشرق وسطیٰ کے ممالک کا مطالعہ اور دلچسپی کتنی گہری ہے، ان کی علمیت پر بھی روشنی پڑتی ہے۔

عابد رضا بیدار نے یہ رسالہ اس وقت جاری کیا جب ہندوستان کو آزاد ہوئے صرف ایک عشرہ ہی ہوا تھا اور اپنی فارین پالیسی کے لحاظ سے ہندوستان بین الاقوامی سیاست میں تعلقات بنا رہا تھا، ان میں مشرق وسطیٰ کے ممالک بھی تھے۔ اگرچہ اس رسالہ کی زندگی مختصر ہی رہی لیکن اس لحاظ سے یہ ایک منفرد رسالہ تھا کہ اس نے اردوداں حلقوں میں مشرق وسطیٰ کے ممالک کے بارے میں معلومات دستیاب کرانے، بین الاقوامی مطالعات کو فروغ دینے اور ایک دسرے ملک کے ادب، تہذیب و ثقافت سے ہم آہنگ ہونے کی ایک اہم کوشش کی تھی۔

#### (3) پندرہ روزہ ” نیا خواب“، رامپور
”نیا خواب“ 16ستمبر 1962ءکو رامپور سے عابد رضا بیدار کی ادارت میں جاری ہوا۔ اس کی سالانہ قیمت تین روپے تھی اور فی پرچہ پندرہ نئے پیسے تھی۔ یہ اخبار ٹیبلائیڈ شکل میں شائع ہوتا تھا۔ ہر صفحہ پر مواد دو یا چار کالم میں ہوتا تھا۔ اس کا مقصد سماجی مسائل پر توجہ دینا تھا اور لوگوں کو عملی طور پر سماجی خدمت کی جانب راغب کرنا تھا۔

پندرہ روزہ ”نیا خواب“ 1963ءتک جاری رہا، پھر یہ روزنامہ بھی ہو گیا۔ جب عابد رضا بیدار دہلی منتقل ہو گئے تو یہ بند ہو گیا۔ نیا خواب کا جلد 4 کا شمارہ 21 مورخہ 15نومبر 1964ءکا شمارہ ایک خصوصی اشاعت تھی جو 76 صفحات پر مشتمل کتابی شکل میں شائع ہوا۔ جس میں عابد رضا بیدرا کے نام اعجاز کے مکتوبات کو پیش کیا گیا تھا۔ جس میں علی گڑھ اور دہلی کی معتدد شخصیات اور اس زمانے کے چھوٹے چھوٹے واقعات بڑے دلچسپ پیرائے میں درج ہیں۔

#### (4) خدا بخش جرنل، پٹنہ
ڈاکٹر عابد رضا بیدار خدا بخش لائبریری، پٹنہ کی ڈائرکٹر کے عہدہ پر1972ءمیں فائز ہوئے۔ اس دوران انھوں نے جو اہم کام کیے ان میں نہ صرف بڑے بڑے قومی اور بین الاقوامی سمینار منعقد کیے، کتابیں شائع کیں، قدیم و جدیدرسائل کے اشاریہ شائع کیے بلکہ خدا بخش لائبریری کے علمی مجلہ پر بھی ان کی خاص توجہ رہی۔ انھوں نے خدا بخش جرنل، پٹنہ کی علمی حیثیت کو بام عروج بخشا۔ خدا بخش لائبریری جر نل سہ ماہی مجلہ کی شکل میں جاری ہوا۔ اس کا پہلا شمارہ 1977ءمیں شائع ہوا۔ اس جرنل کے لیے ایک ادارتی بورڈ قائم کیا گیا۔ ادارتی بورڈ کے چیئر مین قاضی عبد الودود، سید حسن عسکری، افسرالدولہ فیاض الدین حیدر اور سکریٹری عابد رضا بیدار تھے۔ اس میں اس بات کی گنجائش رکھی گئی تھی کہ اردو کے علاوہ انگریزی، فارسی، عربی میں بھی مضامین، مقالات جو نادر مواد پر مبنی ہوں شائع کیے جائیں۔

عابد رضا بیدار نے خدا بخش جرنل کو 1977ءمیں جاری کیا اور وہ اس کی ادارت سے1996ءتک اپنے رٹائرمنٹ تک سے منسلک رہے۔ اس دوران انھوں نے اس مجلہ کے مختلف النوع علمی موضوعات پر وقیع خصوصی ضخیم نمبرات کوبھی بڑے اہتمام سے شائع کیا۔ یہ خصوصی شمارے علمی و ادبی شخصیات کے علاوہ علوم و فنون کی مختلف جہتوں کا بھی احاطہ کرتے تھے۔ جو عابد رضا بیدار کی مدیرانہ صلاحیت پر دال ہے۔ اس طرح انھوں نے علمی صحافت کے وسیلے سے اردو میں علمی اوردانشورانہ ماحول کو پروان چڑھانے میں کلیدی کردار نبھایا۔

#### (5) علی گڑھ ڈائسپورہ۔ آن لائن میگزین
عابد رضا بیدار وہ شخصیت ہیں جنھوں جدید انفارمیشن ٹکنالوجی، کا استعمال بھی اپنی صحافت کے لیے بڑی خوبی سے کیا۔ انھوں نے علی گڑھ ڈائسپورہ کے نام سے بارہ صفحات پر مشتمل آن لائن سافٹ میگزین کا اجراءدسمبر 2021ءمیں علی گڑھ مسلم یونیورسٹی کی صد سالہ تقریب کے موقع پر کیا، جس کو وہ ان تمام علیگ اور غیر علیگ جو علی گڑھ سے محبت کرتے ہیں کو ای میل کے ذریعہ بھیجتے۔ اس سافٹ میگزین میں اردو اور انگریزی حصہ دونوں شامل تھے۔

علی گڑھ ڈائسپورہ کے اولین پرچہ میں جن مضامین کو جگہ دی گئی ان میں پہلا مضمون علی محمد خسرو (وائس چانسلر علی گڑھ مسلم یونیورسٹی 1974ئ۔ 1979 ء)پر پروفیسر محمد اقبال شعبۂ علم نباتات، جامعہ ہمدرد کا شامل ہے۔ اس کے بعد پروفیسر محمد نسیم فاروقی ( وائس چانسلر علی گڑھ مسلم یونیورسٹی 1990ء۔ 1994ء) کی علی گڑھ پر کتاب ”My Days in Aligarh“ کی اردو تلخیص” علی گڑھ میں میرے شب وروز“ پیش کی گئی ہے۔ علی گڑھ ڈائسپورا آج بھی عابد رضا بیدار کی ادارت میں جاری ہے اب تک اس کے 22 شمارے آچکے ہیں۔

بیدار صاحب کو قدیم رسائل و جرائد کی فہرست سازی سے بھی دلچسپی رہی۔ علمی رسائل و جرائد کی ترتیب، اس کے مواد کو محفوظ بنانے کی تگ ودو اور اس کی ترتیب میں انھوں نے جو گراں قدر کام کیا وہ آج بھی محققین کے لیے انتہائی سود مند ہے۔ انھوں نے اپنی طالب علمانہ زندگی کے ابتدائی دور سنہ بچاس کی دہائی میں نہ صرف علی گڑھ سے شائع ہونے والے اخبارات و رسائل کی تاریخ پر ایک سلسلہ انجمن ترقی اردو ہند کے اخبار ہماری زبان میں شروع کیا، جو اپنی علمی افادیت کے سبب اردو قارئین میں بے انتہا مقبول ہوا۔ اس کے علاوہ انھوں نے ” اردو کے اہم ادبی رسالے اور اخبار“ کے عنوان سے ایک تحقیقی تصنیف رام پور انسٹی ٹیوٹ آف اورینٹل اسٹڈیز سے 1969ءمیں شائع کی۔

اس سلسلہ کی ایک کڑی میں خدا بخش لائبریری کی ڈائرکٹر شپ کے دوران انھوں نے نوبت رائے نظر کے ماہنامہ” ادیب“(1910ء۔1913ء)، اردو ماہنامہ العصر(1918ء۔1921ء) اور رسالہ ”امید“ میں شائع دستاویزی تحریروں کا انتخاب شائع کیا۔ اس کے علاوہ اسی زمانہ میں انھوں نے اردو رسائل کے ہر برس کے انتخاب کو کتابی شکل میں شائع کیا۔ رسائل و جرائد کے سلسلہ میں عابد رضا بیدار کا ایک اہم کام یہ بھی ہے کہ انھوں نے ملک کی مختلف اورینٹل لائبریریوں جیسے رضا لائبریری، رامپور، صولت لائبریری، رامپور، ہمدرد لائبریری، دہلی، خدا بخش لائبریری پٹنہ میں محفوظ اردو رسائل وجرائد اور اخبار ات کی فہرست کو مرتب کرواکر کتابی شکل میں شائع کیا۔ ان کے یہ کام ہمیشہ مورخین، محققین اور دانشوروں کی علمی رہنمائی میں حوالے کے طور پر مددگا ثابت ہوں گے۔

## سینٹر فار انٹرفیتھ انڈر اسٹینڈنگ(مرکز مفاہمہ بین المذاہب)
’’انسان میں چھپے درندے کو قابو کرنا اس کا مقصد ہے۔ اگر ہندوستان کو آج کی پیچیدہ دنیا میں ایک عظیم ملک کے طور پر زندہ رہنا ہے تو اس قوم کو اپنے چھوٹے چھوٹے اختلافات سے اوپر اٹھنا ہوگا۔ اس مقصد کے لیے قوم کو امن اور ہم آہنگی کے ساتھ مل جل کر رہنے کے فن کے بنیادی سبق سیکھنے ہوں گے۔ لہذا مختلف عقائد کے لوگوں کے درمیان احترام اور محبت کے پیغام کو پھیلانے کے لیے ایک پلیٹ فارم بنانے کی ضرورت ہے‘‘۔

ڈاکٹر عابد رضا بیدار کے اس مشورے پر عمل کرتے ہوئے سابق وائس چانسلر جنرل ضمیرالدین شاہ نے 2016ء میں ایک ’مرکز برائے تفہیم بین المذاہب‘ قائم کیا جس کے تحت بیدار صاحب کی سر پرستی میں متعلّقہ موضوعات پر کئی بیش قیمت کتابچے شائع کیے گئے۔

## تصنیفات/تالیفات/ترتیبات
انگریزی، فارسی، اردو، عربی اور ہندی میں تقریباً 40 کتابیں تصنیف کیں اور تقریباً 200 کتابیں مرتب کیں جن میں اسلام، ہندو ازم، مخطوطات، تحریک آزادی، فارسی اور اردو ادب، سفرنامے، ہندوستانی تاریخ اور ثقافت، ہندوستان میں اسلام شامل ہیں۔

## تصنیفات و مطالعات کے خصوصی میدان
# مخطوطہ شناسی و تددوین مخطوطات
# تقابلی ادیان
# تصوف
# عصری اسلام، ہندستان میں
# فارسی ادبیات
# ادبیات اردو
# ہندستان کی تہذیب و تاریخ، عہد وسطی میں
# مشرق وسطی، عہد حاضر میں
# وسط ایشیا، عہد حاضر میں

## زبانیں جو آتی ہیں
اردو، انگریزی، فارسی، عربی، ہندی اور کام چلاؤ فرانسیسی۔

## کام کا تجربہ
# جواہر لال نہرو یونیورسٹی، دہلی (8 سال تقریبا)
# رضا لائبریری، رامپور (پانچ سال تقریبا)
# خدا بخش اورینٹل پبلک لائبریری، پٹنہ (پچیس سال تقریبا)
# علی گڑھ مسلم یونیورسٹی کورٹ ممبر (تین سال تقریبا)
# رضا لائبریری بورڈ ممبرشپ (تین سال تقریبا)
# ہمدرد یونیورسٹی کورٹ ممبر شپ

## بین الاقوامی سیمیناروں کا انعقاد
# مخطوطات عربی و فارسی پر متعدد سیمینار (بر صغیر کے مخطوطات کا احاطہ)
#* تصوف مخطوطات
#* طب مخطوطات
#* عہد وسطی کی ہندستان کی تاریخ پر مخطوطات
#* قرآنیات پر مخطوطات
#* وسط ایشیا پر مخطوطات
#* ہندی الاصل مذاہب پر مخطوطات
#* اردو مخطوطات بر صغیر میں
# مشرقی کتاب داری
# ریسرچ میتھڈالوجی کی معیار بندی
# اردو میں دانشوری
# درسی کتابوں میں تاریخ سے کھلواڑ
# مخطوطات کی تدوین
# ہندستان سے اپجے مذاہب
# ہند ازبک تاریخی رشتے
# عربی فارسی مدارس کا نصاب و نظام تعلیم اور جدید تقاضے

## بیرونی سفر
استنبول، پیرس، تاشقند، کراچی، کیمبرج، لینن گراڈ، مانچسٹر، باکو، اصفہان، شیراز، انقرہ، قونیہ، تہران، مشہد، دبئی، حرمین، لندن، آکسفورڈ، ماسکو، قاہرہ، گلاسگو

## ہندستان کی نمائندگی بین الاقوامی سطح پر
# ہجرہ جشن (پاکستان) میں حکومت ہند کے یک نفری وفد کے طور پر (کراچی 1983ء)
# استنبول کانفرنس آٹومیشن پر (1989ء)
# ماریشس میں عالمی اردو کانفرنس میں حکومت ہند کی نمائندگی (1991ء)
# ہند ترکی تعلقات پر انقرہ بین الاقوامی سیمینار میں حکومت ہند کی نمائندگی
# بین الاقوامی تصوف سیمینار، دہلی (1992ء)
# کراچی انٹر نیشنل کانفرنس وسط ایشیا پر (1993ء)
# پیرس سیمینار مخطوطات پر (1994ء)
# لندن کانفرنس تحفظ مخطوطات پر: باہتمام الفرقان میراث اسلامی فاؤنڈیشن (1995ء)
# تاشقند انٹر نیشنل کانفرنس محدث کبیر امام بخاری پر (1997ء)۔

## حوالہ جات

زمرہ:اردو مصنفین
زمرہ:بھارتی مہتممین کتب خانہ
زمرہ:ضلع رام پور کی شخصیات
زمرہ:1936ء کی پیدائشیں
زمرہ:2025ء کی وفیات